א' אדר תשע"ז

27 פברואר 2017

**אירוע כתר תורה**

3.3.17

בעיני רוחי ממעוף הציפור, אני מביט על מעמד כתר תורה ורואה חמישה מעגלים המקיפים מן הפנים, אל החוץ האחד את השני מכתרים ומכתרים זה את זה.

במרכז הכתר ניצבת בגאון **תכלית התורה**, עץ חיים למחזיקים בה, תיקון האדם והעולם.

סביב התכלית כרוכה **מהות התורה** שנמסרה למשה במעמד ההר וממשה ליהושוע ומיהושוע לזקנים, וכך מדור לדור, עד לימינו אנו. תורה חובקת חיים שכלליה והגיונה הפנימי הם המאפשרים שהאמת מארץ תצמח.

המעגל הבא הוא **הלמידה כערך** המבוסס על הציווי לשקוד ללומדה שכן התורה אינה ירושה לנו ועל בינתנו אל לנו להישען. תהליך למידה אין סופי שלא עלינו המלאכה לגמור.

הטבעת המקיפה את ערך הלמידה מורכבת **מהלומדים**, אותם שאינם בושים לשאול, גם הלומד ילד וגם הלומד זקן, השואפים להיות בור סוד ואולי אף כמעיין המתגבר.

עוטף וחותם את כל המעגלים לכדי כתר מחומש הינו מעגל **המלמדים**, אותם שלמדו על מנת לעשות והספיקו בידם ללמוד וללמד, לשמור ולעשות.

לא בכדי, זכו הם לתמוך את המעגלים כולם, שהרי מתוך חתירתם לתיקון העולם למדו, ומתוך עשייתם לימדו, שהרי אין דרך נכונה וטובה יותר מדוגמא אישית בכדי להנחיל לדורות הבאים- חכמה, בינה ודעת.